b'\n_START_ARTICLE_\nPanzergrenadier\n_START_PARAGRAPH_\nPanzergrenadier (abreviat uneori PzGren sau Pzg) este un termen german folosit pentru denumirea trupelor motorizate sau mecanizate. Termenul a fost folosit pentru prima dat\xc4\x83 \xc3\xaen timpul celui de-al Doilea R\xc4\x83zboi Mondial, iar \xc3\xaen prezent este folosit de c\xc4\x83tre for\xc8\x9bele armate ale Austriei, Germaniei \xc8\x99i Elve\xc8\x9biei.\n_START_SECTION_\nTrupele Panzergrenadier din Wehrmacht\n_START_PARAGRAPH_\nTermenul Panzergrenadier era folosit at\xc3\xa2t pentru trupele de infanterie ale diviziilor Panzer, c\xc3\xa2t \xc8\x99i pentru noile divizii Panzergrenadier. Majoritatea acestor divizii PzGren ale armatei germane au evoluat din divizii de infanterie \xc3\xaen divizii de infanterie motorizat\xc4\x83, apoi \xc3\xaen divizii Panzergrenadier. Alte divizii, precum divizia Gro\xc3\x9fdeutschland (Germania Mare), au fost create prin \xc3\xaent\xc4\x83rirea (augmentarea) batalioanelor \xc8\x99i regimentelor de elit\xc4\x83. Diviziile Panzergrenadier ale Waffen SS au fost create \xc3\xaen mod similar. C\xc3\xa2teva divizii Panzergrenadier ale Wehrmachtului \xc8\x99i ale Waffen SS au fost transformate \xc3\xaen divizii Panzer spre sf\xc3\xa2r\xc8\x99itul r\xc4\x83zboiului._NEWLINE_Diviziile Panzergrenadier aveau de obicei \xc8\x99ase batalioane de infanterie motorizat\xc4\x83 (camioane) organizate \xc3\xaen dou\xc4\x83 sau trei regimente, un batalion de tancuri, precum \xc8\x99i trupele auxiliare obi\xc8\x99nuite ale unei divizii germane: artilerie, trupe de recunoa\xc8\x99tere, pionieri, artilerie antitanc \xc8\x99i antiaerian\xc4\x83, transmisiuni etc. Toate trupele auxiliare trebuiau s\xc4\x83 fie la r\xc3\xa2ndul lor mecanizate, dar adesea erau folosite camioane pentru a tracta piese obi\xc8\x99nuite de artilerie, dec\xc3\xa2t variantele autopropulsate ale tunurilor antitanc \xc8\x99i antiaeriene. \xc3\x8en practic\xc4\x83, diviziile Panzergrenadier aveau un batalion de tunuri de asalt grele \xc3\xaen locul celui de tancuri, din cauza deficitului de tancuri din armata german\xc4\x83. C\xc3\xa2teva unit\xc4\x83\xc8\x9bi de elit\xc4\x83 aveau \xc3\xaens\xc4\x83 un batalion de tancuri \xc8\x99i un batalion de tunuri de asalt (\xc3\xaen locul tunurilor antitanc tractate de camioane), precum \xc8\x99i transportoare blindate \xc3\xaen unele batalioane de infanterie. _NEWLINE_Teoretic, o divizie Panzergrenadier avea cu un batalion de tancuri mai pu\xc8\x9bin dec\xc3\xa2t o divizie Panzer, \xc3\xaens\xc4\x83 avea dou\xc4\x83 batalioane de infanterie \xc3\xaen plus. Astfel, divizia era avantajat\xc4\x83 \xc3\xaen defensiv\xc4\x83, dar era dezavantajat\xc4\x83 \xc3\xaen opera\xc8\x9biunile ofensive. Din cele 226 de batalioane Panzergrenadier ale Wehrmachtului, Waffen SS \xc8\x99i for\xc8\x9belor Luftwaffe din septembrie 1943, doar 26 erau echipate cu transportoare blindate (semi\xc8\x99enilate 250 \xc8\x99i 251), adic\xc4\x83 pu\xc8\x9bin peste 11%. Restul erau dotate cu camioane.\n_START_SECTION_\nEchipamentul din timpul celui de-al Doilea R\xc4\x83zboi Mondial\n_START_PARAGRAPH_\nUtilizarea transportoarelor blindate semi\xc8\x99enilate era foarte rar\xc4\x83 \xc3\xaen cadrul Wehrmachtului. Chiar \xc8\x99i divizia de elit\xc4\x83 Gro\xc3\x9fdeutschland, care avea dou\xc4\x83 regimente Panzergrenadier, nu avea dec\xc3\xa2t c\xc3\xa2teva companii dotate cu semi\xc8\x99enilate (\xc3\xaen general, modelul SdKfz 251). Majoritatea solda\xc8\x9bilor din cadrul unit\xc4\x83\xc8\x9bilor Sch\xc3\xbctzen/Panzergrenadier aveau ca mijloc de transport camioanele.\n_START_SECTION_\nGermania\n_START_PARAGRAPH_\nPrincipalul sistem de arme al forma\xc8\x9biunilor de infanterie din armata german\xc4\x83 este ma\xc8\x99ina de lupt\xc4\x83 a infanteriei Marder. Acesta va fi \xc3\xaenlocuit\xc4\x83 de ma\xc8\x99ina de lupt\xc4\x83 a infanteriei Puma \xc3\xaencep\xc3\xa2nd cu anul 2010._NEWLINE_Solda\xc8\x9bii folosesc automatul Heckler & Koch G36, arma standard a infanteriei germane. Pentru a combate vehiculele blindate, trupele Panzergrenadier au la dispozi\xc8\x9bie arunc\xc4\x83torul de grenade Panzerfaust 3 \xc8\x99i rachetele antitanc MILAN. Rachetele antitanc dirijate MILAN pot fi folosite de o trup\xc4\x83 (\xc8\x99ase solda\xc8\x9bi Panzergrenadier, num\xc4\x83rul tipic transportat de un vehicul Marder sau Puma) sau pot fi montate direct pe turela vehiculelor blindate. Rachetele antitanc MILAN vor fi \xc3\xaenlocuite de rachetele antitanc dirijate Spike c\xc3\xa2nd armata german\xc4\x83 va trece la ma\xc8\x99inile de lupt\xc4\x83 ale infanteriei Puma. O trup\xc4\x83 din cadrul batalioanelor Panzergrenadier are de obicei la dispozi\xc8\x9bie o mitralier\xc4\x83 MG3.\n_START_SECTION_\nElve\xc8\x9bia\n_START_PARAGRAPH_\nTrupele Panzergrenadier ale for\xc8\x9belor armate elve\xc8\x9biene folosesc din anul 2000 ma\xc8\x99ina de lupt\xc4\x83 a infanteriei Stridsfordon 90 (186 de unit\xc4\x83\xc8\x9bi). Aceste vehicule blindate au fost cump\xc4\x83rate de la firma BAE Systems H\xc3\xa4gglunds, din Suedia. Solda\xc8\x9bii folosesc arma standard a infanteriei, pistolul-mitralier\xc4\x83 SIG SG 550, denumit\xc4\x83 Sturmgewehr 90  \xc3\xaen cadrul armatei elve\xc8\x9biene. Pentru a combate vehiculele blindate, unit\xc4\x83\xc8\x9bile Panzergrenadier au la dispozi\xc8\x9bie arunc\xc4\x83torul de grenade Panzerfaust 3 \xc8\x99i rachetele antitanc dirijate M47 Dragon.\n_START_SECTION_\nAustria\n_START_PARAGRAPH_\nTrupele Panzergrenadier ale armatei austriece folosesc vehiculele blindate ULAN (112 buc\xc4\x83\xc8\x9bi), Sch\xc3\xbctzenpanzer A1 (261 de exemplare \xc3\xaen uz \xc8\x99i 106 \xc3\xaen rezerv\xc4\x83) \xc8\x99i Pandur I (71 de exemplare). Armele standard ale solda\xc8\x9bilor sunt pistolul-mitralier\xc4\x83 Steyr AUG, rachetele antitanc dirijate BILL 1 \xc8\x99i tunul antitanc f\xc4\x83r\xc4\x83 recul Carl Gustaf de calibrul 84 mm.'